[{"text_idx": "#000003", "text": "Pryderi ap Rhisiart yw Rheolwr Gyfarwyddwr Parc Gwyddoniaeth Menai (M-SParc), y cyntaf o\u2019i fath yng ngogledd Cymru. Fel ffigwr blaenllaw yn economi arloesi Gogledd Cymru, mae Pryderi yn trafod potensial enfawr sector STEM Cymru a pham mae datblygu gweithlu medrus iawn o bob oed yn dal yn allweddol i\u2019w lwyddiant yn y dyfodol."}, {"text_idx": "#000004", "text": "Wrth i Gymru ennill ei le yn gynyddol ym myd STEM, mae M-SParc wedi bod yn datblygu ei ddull o ddenu\u2019r meddyliau ifanc gorau ym maes arloesi, gan amrywio setiau sgiliau pobl o bob oed yn yr ardal leol, i helpu i fanteisio ar yr amrywiaeth eang o brosiectau arloesi sydd ar waith yn y parc gwyddoniaeth."}, {"text_idx": "#000006", "text": "\u201cDechreuodd fy niddordeb mewn pynciau STEM pan oeddwn yn ifanc. Er fy mod yn dod o gefndir amaethyddol, roedd fy nhad yn awyddus i ni fynd i fyd gwyddoniaeth, ac arloesi ym maes technoleg, a chafodd hyn ddylanwad enfawr arnaf."}, {"text_idx": "#000007", "text": "\u201cDwi\u2019n cofio cael cysylltiad a\u0302\u2019r rhyngrwyd am y tro cyntaf yn y 90au. Roeddwn wedi fy nghyfareddu wrth ymchwilio i fyd anhysbys, ac roedd meddwl am beth arall a allai fod yn bosibl yn gyffrous iawn. Ers hynny, mae gen i ddiddordeb yn y berthynas rhwng technolegau newydd a datblygu economaidd, rhywbeth sydd wedi bod yn sbardun mawr drwy gydol fy ngyrfa.\u201d"}, {"text_idx": "#000008", "text": "Wrth drafod ei gariad parhaus at y diwydiant, dywedodd:"}, {"text_idx": "#000009", "text": "\u201cEr mwyn cadw i fyny a\u0302\u2019r sector STEM wrth iddo esblygu, mae\u2019n rhaid i chi bob amser barhau i ddatblygu eich sgiliau eich hun ac adeiladu rhwydwaith cryf. Mae\u2019r diwydiant yn newid o hyd, felly allwch chi byth aros yn eich unfan. Dyna sydd wedi cynnal fy niddordeb i dros y blynyddoedd. Y funud rydych chi\u2019n colli\u2019r brwdfrydedd hwnnw, rydych chi ar ei ho\u0302l hi, felly mae\u2019n rhaid i chi ddal ati i edrych ymlaen.\u201d"}, {"text_idx": "#000010", "text": "Yn o\u0302l Pryderi, mae datblygu economi Gogledd Cymru wrth galon M-SParc. Wrth siarad am ei genhadaeth i greu twf economaidd ac arallgyfeirio yng Ngogledd Cymru, dywed:"}, {"text_idx": "#000011", "text": "\u201cMae gwreiddiau M-SParc yn perthyn i\u2019m rhagflaenydd, Ieuan Wyn Jones, a oedd yn sylweddoli potensial STEM yng Ngogledd Cymru. Roedd yna gyfuniad o dalentau lleol gwych, grw\u0302p cryf o gwmni\u0308au lleol, prifysgolion cefnogol a mynediad at gyllid llywodraeth y gellid eu cyfuno i greu canolfan arloesi ganolog. Mae M-SParc wedi bod yn gatalydd ac wedi dod a\u0302\u2019r elfennau allweddol hyn ynghyd."}, {"text_idx": "#000013", "text": "Wrth drafod y cyfleoedd sy\u2019n talu\u2019n dda y mae M-SParc yn eu cynnig i bobl leol, eglura Pryderi:"}, {"text_idx": "#000014", "text": "\u201cYn y parc gwyddoniaeth ei hun, mae gweithwyr yn tueddu i ennill oddeutu \u00a35,000 yn fwy na chyfartaledd cenedlaethol Cymru. Gallwn gadw pobl yn eu hardaloedd lleol a chryfhau gwead cymdeithasol ein cymunedau yma yng Ngogledd Cymru drwy gynnal diwydiant amrywiol sy\u2019n talu\u2019n dda."}, {"text_idx": "#000015", "text": "\u201cMae ehangder y gwaith arloesol sy\u2019n cael ei wneud yn y parc bob dydd yn anhygoel. Ar hyn o bryd, rydym yn cefnogi tua 80 o gwmni\u0308au \u2013 yn amrywio o wyddonwyr niwclear yn profi deunyddiau newydd i helpu i oeri adweithyddion, i gwmni sy\u2019n datblygu dronau pwrpasol i gwmni arall sy\u2019n adeiladu ysgol yn y metafyd. Mae mor amrywiol.\u201d"}, {"text_idx": "#000016", "text": "Wrth edrych ymlaen at uchelgeisiau M-SParc i\u2019r dyfodol, dywed:"}, {"text_idx": "#000017", "text": "\u201cYn y dyfodol agos, y ffocws mwyaf i M-SParc yw paratoi ar gyfer ein hail gam gan fod yr adeilad bellach yn llawn. Byddwn yn parhau i ganolbwyntio ar ansawdd y gwasanaeth a\u2019r gefnogaeth i\u2019n tenantiaid presennol, ond gyda golwg ar sut gallwn ni ehangu\u2019r parc i greu hyd yn oed mwy o swyddi a chyfleoedd. Mae Sero Net erbyn 2030 hefyd yn nod enfawr i ni. Rydyn ni eisiau bod y parc gwyddoniaeth Sero Net cyntaf yn y DU, felly mae\u2019r ras wedi cychwyn, a byddwn yn ceisio cyrraedd yno cyn 2030 os gallwn ni."}, {"text_idx": "#000018", "text": "\u201cMae yna rai prosiectau STEM gwych sydd gyda\u2019r gorau yn y byd yma yng Nghymru, o fusnesau newydd i sefydliadau mwy. Mae cyfle enfawr i barhau i dyfu er mwyn cadw i fyny a\u0302 gwledydd eraill. Mae\u2019r holl seilwaith yn ei le, a\u2019r brif ffordd o ddal ati i adeiladu ar y momentwm hwn yw drwy gynyddu\u2019r raddfa a dod o hyd i\u2019r talentau gorau.\u201d"}, {"text_idx": "#000019", "text": "Mae Pryderi yn pwysleisio potensial sector arloesi Cymru ar raddfa fyd-eang a\u2019r ddau brif rwystr y mae angen eu goresgyn. Mae\u2019n egluro:"}, {"text_idx": "#000021", "text": "\u201cY prif rwystr arall yw sicrhau\u2019r dalent orau ac yna datblygu sgiliau ein gweithlu STEM. Mae yna fwlch sgiliau y mae angen i ni fynd i\u2019r afael ag ef. Ar hyn o bryd mae cyflogwyr M-SParc yn gorfod recriwtio gweithwyr medrus o bob cwr o\u2019r byd yn hytrach na defnyddio\u2019r talentau posibl a allai fod yma ar garreg y drws.\u201d"}, {"text_idx": "#000022", "text": "O ReAct+ i Twf Swyddi Cymru+, mae Llywodraeth Cymru yn cynnig amrywiaeth o raglenni drwy Busnes Cymru i helpu cyflogwyr i gryfhau sgiliau eu gweithwyr presennol a denu talent newydd i\u2019w timau."}, {"text_idx": "#000024", "text": "\u201cBydd yr amrywiaeth hwn o gymorth i gyflogwyr gan Lywodraeth Cymru yn profi i fod yn ffordd effeithiol i fusnesau STEM Cymru arfogi eu hunain a\u0302\u2019r doniau sydd eu hangen arnynt i ffynnu yn y dyfodol. Mae\u2019r gwaith a wneir gan brosiectau eraill megis Partneriaeth Sgiliau Ranbarthol Gogledd Cymru ac ymwybyddiaeth y llywodraeth o ofynion sgiliau busnesau yn hanfodol."}, {"text_idx": "#000026", "text": "\u201cMae\u2019n hanfodol ein bod yn neilltuo digon o amser ac adnoddau i godi ymwybyddiaeth ymysg pobl ifanc er mwyn paratoi\u2019r ffordd iddyn nhw fynd i brentisiaethau STEM, interniaethau ac opsiynau prifysgol.\u201d"}, {"text_idx": "#000027", "text": "Wrth siarad am bwysigrwydd cael pobl ifanc a gweithlu o bob oed, dywedodd Pryderi:"}, {"text_idx": "#000028", "text": "\u201cMae angen cymysgedd amrywiol o dalent arnom yn y maes hwn. Mae pobl ifanc yn dod ag egni a ffordd newydd o edrych ar bethau, sy\u2019n allweddol i waith arloesol yn M-SParc yn y dyfodol."}, {"text_idx": "#000030", "text": "\u201cMae technoleg yn newid bob dydd, felly beth bynnag fo\u2019u hoed, yr hyn sydd ei angen arnom yw pobl sy\u2019n gallu gweithio mewn ti\u0302m a chyfathrebu\u2019n dda. Beth bynnag oedd eu profiad blaenorol, os yw\u2019r nodweddion personoliaeth hyn ganddynt, gallwn wedyn ddysgu\u2019r elfennau penodol i\u2019w helpu i ragori ym mha bynnag faes maen nhw\u2019n mynd iddo. Bod yn berson cyflawn, gyda diddordeb yn y byd a dealltwriaeth o sut mae pethau\u2019n gweithio, yw\u2019r prif beth mae ein cyflogwyr yn M-SParc yn chwilio amdano.\u201d"}, {"text_idx": "#000031", "text": "Fel rhan o Warant i Bobl Ifanc Llywodraeth Cymru, mae cynllun Recriwtio a Hyfforddi Busnes Cymru yn cynnig amrywiaeth eang o gymorth er mwyn helpu cyflogwyr i greu cyfleoedd i bobl ifanc ac oedolion ymuno a\u0302\u2019r gweithle, gan gynnwys Prentisiaethau a Twf Swyddi Cymru+."}, {"text_idx": "#000033", "text": "Wythnos Dechnoleg Cymru yn penodi llwyfan digwyddiadau hybrid Cymreig i gynnal uwchgynhadledd ryngwladol"}, {"text_idx": "#000036", "text": "Beth hoffech chi glywed amdano?"}]